Keywords

Summary



Keywords

1. Eelotsuse küsimused – Euroopa Kohtu pädevus – Piirid – Kauba klassifitseerimine ühise tollitariifistiku tariifirubriikidesse

(ELTL artikkel 267)

2. Ühine tollitariifistik – Tariifirubriik – Kuvarid, mis saavad edastada arvutist pärinevaid andmeid ja liitvideosignaale – Klassifitseerimine kombineeritud nomenklatuuri alamrubriiki 8471 60 90 või alamrubriiki 8528 21 90 – Tingimused – Siseriikliku kohtu hinnang harmoneeritud süsteemi selgitavates märkustes nimetatud objektiivsete omaduste ja tunnuste põhjal

(Nõukogu määrus nr 2658/87, I lisa)

3. Ühine tollitariifistik – Kaupade klassifitseerimine – Määrus nr 754/2004 – Tagasiulatuva jõu puudumine

(Komisjoni määrus nr 754/2004)

Summary

1. Vt otsuse tekst.

(vt punktid 32 ja 33)

2. Värvilise plasmakuvari, mille diagonaal on 106,6 sentimeetrit ja mis on varustatud kahe kõlari, kaugjuhtimispuldiga ning videokaartide sisestamiseks sobivate sisendseadmetega, klassifitseerimiseks määruse nr 2658/87 tariifi- ja statistikanomenklatuuri ning ühise tollitariifistiku kohta I lisas sisalduvas kombineeritud nomenklatuuris (mida on muudetud määrusega nr 2388/2000, määrusega nr 2031/2001, määrusega nr 1832/2002 ja määrusega nr 1789/2003) tuleb võtta arvesse nendele omane kasutuseesmärk, mis on edastada esiteks arvutist pärinevaid andmeid ja teiseks liitvideosignaale. Niisugused kuvarid tuleb klassifitseerida kombineeritud alamrubriiki 8471 60 90, kui neid kasutatakse üksnes või peamiselt automaatses andmetöötlussüsteemis kombineeritud nomenklatuuri grupi 84 märkuse 5 punkti B alapunkti a tähenduses, või kombineeritud nomenklatuuri alamrubriiki 8528 21 90, kui see nii ei ole, mida siseriiklik kohus peab nende kuvarite objektiivsete omaduste põhjal: eelkõige nende põhjal, mida on nimetatud kaupade kirjeldamise ja kodeerimise harmoneeritud süsteemi (mis kehtestati kaupade kirjeldamise ja kodeerimise harmoneeritud süsteemi konventsiooniga) selgitavates märkustes rubriigi 8471 kohta, konkreetsemalt selle harmoneeritud süsteemi I osa punkti D alapunktides 1–5, mis puudutavad automaatsete andmetöötlusseadmete kuvareid.

Arvestades kombineeritud nomenklatuuri grupi 84 märkuse 5 punkti B alapunkti a, mis viitab „üksnes” või „peamiselt” automaatses andmetöötlussüsteemis kasutatavat tüüpi plokkidele, ei välista pelk võimalus, et kuvarid saavad taasesitada kujutist, mis pärineb muudest allikatest kui automaatne andmetöötlusseade, kuvarite klassifitseerimist kombineeritud nomenklatuuri rubriiki 8471. Rubriiki 8471 käsitlevate selgitavate märkuste punktidest selgub, et peamiselt automaatses andmetöötlusseadmes kasutatavat tüüpi kuvareid saab peale asjaolu, et need on varustatud andmetöötlussüsteemidega ühendatavate pistmikega, eristada ka teiste tehniliste omaduste järgi, nagu muu hulgas see, et need on loodud lähedalt vaadates töötamiseks, et neil ei ole võimalust televisioonisignaalide edastamiseks, et neil on madal elektromagnetkiirguse tase, et nende ekraani punktisamm algab 0,41 millimeetrist keskmisel eraldusvõimel ja väheneb eraldusvõime tõusmisel, et nende ribalaius on 15 MHz või suurem ning et nende ekraani pikselimõõtmed on väiksemad kui rubriigi 8528 videomonitoridel, eraldusvõime aga kõrgem kui viimastel.

(vt punktid 49, 51, 54 ja resolutsiooni punkt 1)

3. Määrust nr 754/2004 teatavate kaupade klassifitseerimise kohta koondnomenklatuuris ei saa kohaldada tagasiulatuvalt.

Ükski asjaolu selle määruse preambulis, sätetes ega lisas ei viita sellele, et seda määrust tuleks kohaldada tagasiulatuvalt.

(vt punktid 57, 59 ja resolutsiooni punkt 2)